बेनजीर भुट्टो हत्याकांड में मुशर्रफ बने आरोपी  
पूर्व राष्ट्रपति वर्ष 2009 के शुरू से ब्रिटेन में आत्मनिर्वासन में रह रहे हैं। इस घटनाक्रम के बारे में आधिकारिक ब्यौरा नहीं मिल पाया है।
पाकिस्तान की पूर्व प्रधानमंत्री बेनजीर भुट्टो की हत्या के मामले में संदिग्धों के खिलाफ सुनवाई कर रही एक आतंकवाद निरोधक अदालत में अभियोजकों ने सोमवार को एक अंतरिम आरोपपत्र दाखिल किया जिसमें पूर्व राष्ट्रपति परवेज मुशर्रफ का नाम एक आरोपी के तौर पर बताया गया है।  सरकारी टीवी की खबर में बताया गया है कि मुशर्रफ का नाम, रावलपिंडी स्थित आतंकवाद निरोधक एक अदालत में संघीय जांच एजेंसी द्वारा दाखिल आरोपपत्र या अंतरिम चालान में एक आरोपी के तौर पर बताया गया है।  पूर्व राष्ट्रपति वर्ष 2009 के शुरू से ब्रिटेन में आत्मनिर्वासन में रह रहे हैं। इस घटनाक्रम के बारे में आधिकारिक ब्यौरा नहीं मिल पाया है। बेनजीर की हत्या के मामले की जांच कर रहे संयुक्त राष्ट्र के एक आयोग की रिपोर्ट में मुशर्रफ पर पूर्व प्रधानमंत्री को सुरक्षा मुहैया कराने के लिए पर्याप्त कदम उठाने में नाकाम रहने का आरोप लगाया गया है। रावलपिंडी में बेनजीर को दिसंबर 2007 में एक चुनाव रैली के दौरान एक आत्मघाती हमलावर ने मार डाला था। उन दिनों मुशर्रफ पाकिस्तान के राष्ट्रपति थे। तहरीक-ए-तालिबान, पाकिस्तान पर बेनजीर की हत्या का आरोप है और इस संगठन से जुड़े पांच संदिग्धों के खिलाफ आतंकवाद निरोधक एक अदालत में सुनवाई चल रही है।